मनाङलाई दुहबी गोल्डकप
फाइनलमा आफूलाई सुधार्दै मनाङ मस्र्याङ्दी क्लबले शनिबार परिचित प्रतिद्वन्द्वी त्रिभुवन आर्मी क्लबलाई २–१ ले हराउँदै मनमोहन दुहबी गोल्डकप फुटबलको ट्रफी जितेको छ । 
दुहबी (सुनसरी) — फाइनलमा आफूलाई सुधार्दै मनाङ मस्र्याङ्दी क्लबले शनिबार परिचित प्रतिद्वन्द्वी त्रिभुवन आर्मी क्लबलाई २–१ ले हराउँदै मनमोहन दुहबी गोल्डकप फुटबलको ट्रफी जितेको छ ।  च्याम्पियन मनाङले ४ लाख रुपैयाँ पुरस्कार जित्यो । काँकडभिट्टा र सताक्षी गोल्डकपको फाइनलमा झै सहज जितको अपेक्षा गरेको आर्मीले मनाङलाई दबाबमा राख्न नसक्दा उपविजेतामै चित्त बुझाउनुपर्‍यो । आर्मीले २ लाख पुरस्कार पायो । आर्मीसँग अघिल्ला दुई फाइनलको कमजोरी सुधार्दै मनाङले भने उत्कृष्ट प्रर्दशन गरेको थियो ।पहिलो हाफमा १–१ बराबरी रहेको खेलको दोस्रो हाफको १४ औं मिनेटमा मनाङका लागि विमल रानाले गरेको गोल नै निर्णायक बन्यो । त्यसअघि खेलको १६ औं मिनेटमा नवयुग श्रेष्ठको गोलमा आर्मीले खेलमा अग्रता लिएको थियो । त्यसलाई मनाङले २७ औं मिनेटमा विशाल राईको गोलमार्फत बराबरीमा ल्याएको थियो ।सुरुको पाँचौं मिनेटमा आर्मीका गोलरक्षक विकेश कुथु अगाडि बढेको मौकामा मनाङका अनिल गुरुङले गरेको प्रहार पोस्ट नजिकबाट सुमन अर्यालले बचाए । १५ औं मिनेटमा आर्मीका सन्तोष तामाङको प्रहारले पनि लक्ष्य भेट्न सकेन । आर्मीका दिनेश हेम्जनको राम्रो पासलाई नवयुगले उपयोग गर्न सकेनन् । उनको प्रहार पोस्टको दायाँबाट बाहिरियो । तर १६ औं मिनेटमा मध्यभागबाट आफैंले लगेको बल नवयुगले प्रहार गर्दा पोलमा ठोक्किएर गोलमा परिणत भयो । नवयुगले २४ औं मिनेटमा पनि अवसर पाए । तर उनको सोझो प्रहार मनाङका गोलरक्षक दिनेश थापामगरले बचाए । मनाङका विशाल राईले २७ औं मिनेटमा २५ यार्डबाट हानेको प्रहार सिधैं गोल भएको थियो । विकेश कुथुको गल्तीको फाइदा उठाउँदै विशालले बराबरी गोल गरे । मनाङका प्याट्रिकले आर्मीका नवयुगलाई फाउल गर्दा प्राप्त फ्रि–किक जर्ज प्रिन्स कार्कीले सदुपयोग गर्न सकेनन् । ३० औं मिनेटमा जर्ज प्रिन्सको प्रहार गोलरक्षक दिनेशले रिबाउन्ड हुँदा पेनाल्टी बक्सभित्र भरत खवासले पाए । तर भरतको प्रहार पोस्ट माथिबाट बाहिरियो । तीव्र गतिमा खेल्ने आर्मीको रणनीति मनाङले दोस्रो हाफपछि थप विफल बनायो । लगातार आक्रमण गर्‍यो तेस्रो मिनेटमै मनाङका विराज महर्जनले गतिलो प्रहार गरे । तर पोस्ट दायाँछेउबाट बाहिरियो । बुद्ध चेम्जोङको अर्काे प्रहार सफल भएन । आर्मीका जर्ज प्रिन्सको प्रहार गोलरक्षक दिनेशले बचाए । १४ औं मिनेटमा मनाङका विमल रानाले गोल गरे । सुजल श्रेष्ठको पासमा विमलले पेनाल्टी बक्सभित्रैबाट गरेको प्रहार गोलमा परिणत भयो । विमलमा मनाङ खेलमा २–१ ले अगाडि रह्यो । ३६ औं मिनेटमा आर्मीका सन्तोष तामाङको प्रहार मनाङका डिफेन्डर अनन्त तामाङले हेडबाट बचाउँदै संकट टारेका थिए । आर्मीलाई रोक्न मनाङले दोस्रो गोलपछि रक्षात्मक खेलेपछि थप गोल हुन सकेन । यद्यपि यसबीचमा भरत खवासले सिधै पोस्टमा प्रहार गरे । दुर्भाग्य, उनको प्रहार पोलमा लागेर फर्कियो । सर्वाेत्कृष्ट खेलाडी मनाङका सुजल श्रेष्ठ भए । उनले २५ हजार रुपैयाँ पाए । सर्वाधिक गोलकर्ता आर्मीका नवयुग श्रेष्ठ भए । तीन गोल गरेका उनले १५ हजार पाए । उत्कृष्ट प्रशिक्षक मनाङका प्रशिक्षक छिरिङ लोप्साङ भए । उनले १० हजार जिते । उदीयमान खेलाडीको पुरस्कार आायेजक एलेभेन एरोजका श्रीजित कार्की भए । उनले ५ हजार पाए । मनाङका दिनेश उत्कृष्ट गोलरक्षक भए । उनले १० हजार पुरस्कार पाए । विशाल राई म्यान अफ द म्याच भए । उनले ५ हजार पाए । आर्मीका प्रशिक्षक चुनबहादुर थापाले मनाङको दोस्रो गोलपछि खेलमा सुधार आउन नसक्दा हार बेहोर्नु परेको बताए । उनले भने, ‘खेलाडीको पर्फमेन्स राम्रो भए पनि गोल गर्नुपर्ने दबाबका कारण खेल सन्तुलित हुन सकेन । धेरै अवसर आए पनि त्यसको सदुपयोग गर्न चुक्दा सफल भएनौं ।’ मनाङका प्रशिक्षक छिरिङ लोप्साङले नथाक्ने आर्मीका खेलाडी र उनीहरूको पर्फमेन्स झन् बलियो हुने कुरा विचार गरेर त्यहीअनुसारको रणनीति बनाएकाले नतिजा निस्केको बताए । उनले भने, ‘आर्मीविरुद्ध ९० मिनेटभित्र नै जित निकाल्न सक्नुले मनाङको खेलमा सुधार भएको संकेत गर्छ ।’ 